Publication: Magyar Közlöny
Issue: MK-2000-88 (Year: 2000, Number: 88)
Era: 1990-2004
Section: kialakítására és működtetésére.” A 27/1995. (V. 15.) AB határozatban pedig kifejti az Alkotmánybíróság, hogy az
Paragraph Index: 589

64. §-ában foglalt panaszjoggal, az Alkotmány 54. § (1) bekezdésében rögzített emberi méltósághoz fűződő joggal, valamint az Alkotmány 61. § (1) bekezdésében deklarált azon joggal összefüggésben, amely szerint „a Magyar Köztársaságban mindenkinek joga van (...) arra, hogy a közérdekű adatokat megismerje, illetőleg terjessze”, nem állapítható meg visszásság, ha az adóhatóság ügyfélszolgálati tevékenysége megfelel az adóhatóság és az adózók kapcsolatának korszerűsítését célzó APEH irányelv előírásainak. Teljes szöveg: 3.2. alfejezetben. OBH 2872/1999. Az olyan méretű elkülönítő fülke, amelyben a fogvatartott csak álló testhelyzetben tartózkodhat, a kegyetlen, embertelen, megalázó elbánás tilalmába ütközik [Alk. 54. § (2) bek.], továbbá a jogállamisághoz és a jogbiztonsághoz való jog [Alk. 2. § (1) bek.] és az emberi méltóság sérelmével összefüggésben alkotmányos visszásságot okoz. Az állampolgári jogok országgyűlési biztosa Baranya megyei látogatása során helyszíni utóvizsgálatot tartott a a Pécsi Rendőrkapitányság fogdájában fogvatartottak helyzetének ellenőrzése érdekében. A fogdában 29 zárkában 72 fogvatartottnak van hely. Vizsgálatunk idején 53 fogvatartott volt a fogdában, közülük többen külföldiek voltak. A házirend több nyelven ki volt függesztve — az európai nyelveken kívül arabul és kínai nyelven is —, így a fogvatartottak tájékoztatása megfelelő volt. A WC-k, fürdőhelyiségek, ételosztó helyiség műszaki állapota, tisztasága megfelelő volt. A fogdában két ügyvédi beszélőt rendeztek be, a fogvatartottak itt fogadhatják látogatóikat is. A helyiségek kialakítása, felszerelése a fogdaépítési szabályoknak és a védővel való zavartalan kapcsolattartásnak megfelelt. A zárkák mérete, kialakítása, szellőzése és megvilágítása a hatályos egészségügyi előírásoknak megfelelő volt. A fogvatartottak szabad levegőn tartózkodására a fogda padlásterében két fedett sétálóudvart alakítottak ki. A napi egy órás szabad levegőn tartózkodást, a befogadott létszámtól függetlenül, minden esetben biztosítani tudták. A fogda bejárása során kikérdezett fogvatartottak az ellátásra, fogva tartásuk körülményeire, az őrszemélyzetre nem panaszkodtak. A korábbi vizsgálatokhoz képest javult a kirendelt védőkkel való kapcsolat lehetősége. A bejárás során a fogda folyosójáról nyíló helyiségben két belső elkülönítő fülkét találtunk. A fülkék alapterülete egyenként kb. 1 m 2 volt, a falaik és az ajtó kb. 10 cm vastagságú párnázattal, az ajtó betekintő sávval volt ellátva. A fülkék nem érték el a zárkák előírt alapterületét, emiatt nem voltak elhelyezhetők bennük az emberi tartózkodásra szolgáló felszerelési tárgyak (pad, fekvőhely) sem. Bennük csak állva vagy a padlóra kuporodva — a lábak kinyújtására sem volt hely — lehetett tartózkodni. A fogdaparancsnok tájékoztatása szerint a fülkéket akkor használták, ha a fogvatartott kárt akart tenni magában vagy olyan dühöngési rohama volt, amelyet más módon nem lehetett megfékezni.

Source: https://magyarkozlony.hu/hivatalos-lapok/ccb9149694730fb9cea2398857baf0f4c8377972/dokumentumok/b11f5030a9b4ffbf85134ebfb0dee2e9b33aff38/letoltes